
A zsoltárparafrázisok retorikája Bornemisza Péter Énekek három rendbe (1582) című énekeskönyvében

Tanulmányom a Bornemisza-énekeskönyvben található hetven zsoltárparafrázist elemzi retorikai-poétikai szempontból, és annak a bemutatására tesz kísérletet, hogy milyen fordítás- és szövegelméleti előfeltevések rajzolódnak ki ebből a kor zsoltárfordításainak viszonylatában is jelentős korpuszból. A korpusz vizsgálata azonban nem csak önmagában jelentős, hanem azért is, mert a magyar nyelvű protestáns zsoltárirodalom retorikai-poétikai technikái modellként szolgálnak a 16. századi lírai beszédmódok számára.
A szövegek szoros olvasatának elvégzése után kirajzolódott, hogy a zsoltárparafrázisok retorikaelméleti háttere megegyezik a korabeli Wittenberg-centrumú protestáns humanista retorikaoktatás Melanchthon által kidolgozott, és nagy mértékben Erasmus copia-tanára építkező, szöveginterpretációra és -produkcióra vonatkozó alapelveivel. Ez az amplificatio fordítási stratégiává való előlépésében nyilvánul meg, amelyet a dolgozatban részletesen elemzek. A dolgozatban, a retorikai megformáltságon túl, a gyülekezeti énekek körébe tartozó zsoltárparafrázis-korpuszban megnyilvánuló didaktikus tendenciákat is bemutatom, azt kísérelve meg bizonyítani, hogy a melanchthoni genus didascalicumnak, a protestantizmus kommunikációs eszményének hatása figyelhető meg a vizsgált szövegekben.
A zsoltárparafrázisok azonban elmozdulnak a protestantizmus zsoltárértelmezési keretétől, és párhuzamosságokat mutatnak a középkori zsoltárhermeneutikával. Ennek bizonyítására Temesvári Pelbárt allegorizáló zsoltármagyarázatainak vonatkozó részeit hasonlítottam össze a protestáns zsoltárfordítások krisztianizáló megoldásaival.
A dolgozathoz tartozó I. Melléklet a Bornemisza-kötetben található zsoltárparafrázisok adatainak táblázatát közli a kötet sorrendje és felosztása szerint, az első ismert forrást is meghatározva, a II. Melléklet pedig az egyes fordítási technikák előfordulásáról készített táblázatot tartalmazza.



